มอร์นิ่งสตาร์แจกรางวัลกองทุนเยี่ยมปี54
มอร์นิ่งสตาร์-มันนี่แอนด์เวลธ์ แจกรางวัล  7 กองทุนยอดเยี่ยมปี 54 "กรุงศรี" คว้า 3 รางวัล
15 มี.ค. 2555

มอร์นิ่งสตาร์-มันนี่แอนด์เวลธ์ แจกรางวัล  7 กองทุนยอดเยี่ยมปี 54 "กรุงศรี" คว้า 3 รางวัล
นายพีร์  ยงวณิชย์ กรรมการผู้จัดการ บริษัท มอร์นิ่งสตาร์ รีเสริช (ประเทศไทย)กล่าวว่า บริษัทร่วมกับสมาคมบริษัทจัดการลงทุน และนิตยสาร Money &amp; Wealth จัดงาน Morningstar Fund Awards Thailand 2012 และ Money &amp; Wealth LTF/RMF Fund Awards 2012 ซึ่งจัดขึ้นเป็นปีที่ 3 รวมทั้งหมด 7 รางวัล โดยรางวัลของมอร์นิ่งสตาร์มี 4 รางวัล เป็นของบริษัทหลักทรัพย์จัดการกองทุน (บลจ.) กรุงศรี 2 รางวัล ได้แก่รางวัลกองทุนตราสารทุนยอดเยี่ยมประจำปี ประเภท กองทุนหุ้นขนาดเล็กถึงปานกลาง ได้แก่ กองทุนเปิดกรุงศรีหุ้นปันผล และรางวัลประเภทกองทุนหุ้นขนาดใหญ่เป็นของกองทุนเปิดกรุงศรีหุ้นไดนามิค 
ส่วนรางวัลกองทุนตราสารหนี้ยอดเยี่ยมประเภทกองทุนตราสารหนี้ระยะปานกลางถึงยาว เป็นของกองทุนเปิดรวงข้าวตราสารหนี้  โดย บลจ.กสิกรไทย ประเภทกองทุนตราสารหนี้ระยะสั้น เป็นของกองทุนเปิด เอ็มเอฟซี สมาร์ท ฟิกซ์ อินคัม โดยบลจ.เอ็มเอฟซี 
ด้านนายธีระ ภู่ตระกูล  ผู้ร่วมก่อตั้งและ ที่ปรึกษานิตยสาร Money and Wealth กล่าวว่า รางวัลจากกลุ่ม Money &amp; Wealth LTF/RMF Awards 2012จำนวน 3 รางวัล ได้แก่ กองทุนรวมหุ้นระยะยาวยอดเยี่ยม เป็นของกองทุนเปิดกรุงศรีหุ้นระยะยาวปันผล 
สำหรับกองทุนรวมเพื่อการเลี้ยงชีพประเภทตราสารทุนยอดเยี่ยมได้แก่ กองทุนเปิด Jumbo 25 เพื่อการเลี้ยงชีพ โดย บลจ.ทหารไทย และรางวัลกองทุนรวมเพื่อการเลี้ยงชีพ ประเภทตราสารหนี้ยอดเยี่ยมเป็นของกองทุนเปิดธนชาติตราสารหนี้เพื่อการเลี้ยงชีพ  โดย บลจ.ธนชาต